Min lille søster
Utrolig godt spill av unge debutanter. 

Et nært og lojalt søsterforhold settes i fare av den enes spiseforstyrrelser i den svenske filmen Min lille søster. 

Den har noen intense og velspilte scener som virkelig ryster sjela, spesielt takket være strålende innsats av debutantene Rebecka Josephson og Amy Deasismont (sistnevnte også kjent som artisten Amy Diamond). 

Noen få sekvenser kan virke litt konstruerte og kalkulerte, men dette gjør likevel inntrykk, og retter et viktig søkelys mot et velkjent problem. 

Holder det skjult 

Stella (Rebecka Josephson) har storesøster Katja (Amy Deasismont) som forbilde. 
Hun trener nemlig kunstløp og er familiens stolthet. 

Men Stella oppdager at ikke alt er som det skal med Katja. 
Hun spiser nesten ikke, og det hun får i seg, kaster hun opp. 

Stella forstår at noe må gjøres, men Katja drar lillesøsteren inn i en manipulerende karusell av trusler og løgner for å holde hemmeligheten skjult for foreldrene og omgivelsene. 

Min lille søster er et tett, lite drama, der vi får se hvor hardt Stella påvirkes av søsterens problemer. 

Filmen beskriver godt hvordan hun hindres av den sterke lojaliteten hun har til søsteren, som samtidig presser Stella med ufine metoder. 

Foreldrene er opptatt med alt annet, bruker middager til å diskutere logistikk og skjønner ingenting av hva som foregår. 
Hvordan kan de ikke se hva som skjer med døtrene? 

Men kanskje er nettopp dette ett av de store problemene med spiseforstyrrelser. 
De som sliter kan være drepende flinke til å skjule det. 

Stram og fremoverlent 

Av og til har filmen noen små, lykkelige øyeblikk som kan virke nesten planmessige, som om historien trenger positive kontraster til de negative. 

Disse scenene har en tendens til å virke litt anstrengte, og jeg er ikke sikker på om filmen egentlig trenger dem. 

Men noen stor innvending er dette heller ikke. 
Dramatikken holdes for det meste stram og fremoverlent. 

Og mens hjertet blør for Stella og Katja, venter og venter man på forløsningen som bare må komme, eller gjør den? 

Min lille søster byr på utrolig godt spill av Rebecka Josephson og Amy Deasismont, som begge altså debuterer her, mens Annika Hallin og Henrik Norlén er fine som distanserte foreldre. 

Manusforfatter og regissør Sanna Lenken har laget et fintfølende drama som beveger, provoserer og irriterer, og for det meste av de rette årsakene 
